এবার ছোট একটা দলের দেখা পেয়ে এগিয়ে গেলাম। মনে হলো ভারতেরই হবে। হ্যাঁ, তা-ই। বন্ধুবৎসল তিন ভদ্রলোক তিন কারণে ব্রাজিলে এসেছেন। বেশ অবাক লাগল শুনে, তাঁদের একজন এখানে এসেছেন কম্পানি পরিদর্শনে। নকিয়া কম্পানির জন্য তাঁরা কিছু প্লাস্টিক বেইজড প্রডাক্ট তৈরি করেন। আর ওই একই কম্পানি ব্রাজিলেও প্ল্যান্ট বসানোর জন্য এক্সপার্ট হিসেবে তাঁকে আসতে বলেছেন। আমি সেই কাজের পরিধি জানার চেষ্টা করে বুঝতে পারলাম এখনও ওটা কুটিরশিল্পের পর্যায়ে আছে। অবশ্য পুরো বিষয়টা বোঝার ক্ষেত্রে আমার অপারগতাও ছিল হয়তো। তাঁর কথাটা আমি পুরো না বুঝেই জিজ্ঞেস করেছিলাম, এমন কিছু কি আমরা করতে পারি না? তাঁর মতে, এতে যেমন বেশি ইনিশিয়াল ইনভেস্টমেন্টের দরকার হয় না তেমনি প্রয়োজন হয় না বিশাল ইনফ্রাস্ট্রাকচারের। দরকার শুধু কম খরচের জনশক্তির জোগান দেয়া। (প্রিয় পাঠক, দুঃখজনক হলেও সত্য, আমি তাঁর কর্মপ্রণালীর বিবরণ খুব একটা বুঝতে পারিনি, তাই ঠিকমতো বর্ণনা করতে পারছি না সেটা ঠিক কী ধরনের শিল্প।) খানিক বাদে পাকিস্তানি ভদ্রলোকও যোগ দিলেন আমাদের আড্ডায়। আমি একটা দারুণ বিষয় খেয়াল করলাম। তাঁরা আমার সঙ্গে হিন্দিতে কথা বলার চেষ্টা করেন। কেন জানি না তাঁদের ধারণা আমরা সবাই হিন্দিতে কথা বলি। আমাকে এমনটাও অনেকে জিজ্ঞেস করেছেন, আমাদের জাতীয় ভাষা কী। আর আমরা যে হিন্দি বলি না তা জেনে তাঁরা বেশ মর্মাহত। তবে একটা বিষয়ে আমার বেশ গর্ববোধ হলো। যখন সবাই কে-কী-কেন-কী করা নিয়ে ব্যস্ত তখন আমার কর্মকাণ্ডের কথা শুনে তাঁরা ভীষণ অবাক। তাঁরা চিন্তাও করতে পারেন না যে আমরাও এমনটা করতে পারি।